Сегѡ́ же ра́ди а́ще є́сть въ на́съ тща́ніе по апс̑лу, зако́ннѡ подвиза́тися и увѣнча́тися побѣди́вшымъ нечи́стаго бѣ́са блу́днаго, не ѡ на́шей си́лѣ и по́двизѣ дерза́имъ, но ѡ по́мощи влд̑ки на́шегѡ бг҃а: не престае́тъ бо человѣ́къ ра́туемь бы́ти ѿ ду́ха сегѡ̀, до́ндеже вои́стинну вѣ́ровати бу́детъ, я́кѡ не свои́мъ тща́ніемъ, ни свои́мъ трудо́мъ, но бж҃іимъ покро́вомъ и по́мощію избавля́ется сегѡ̀ неду́га, и на высоту̀ чистоты̀ восхо́дитъ: и па́че єстества̀ є́сть ве́щь, и нѣ́кіимъ ѡ́бразомъ внѣ̀ тѣ́ла быва́етъ, и́же разжє́нія пло́ти и сла̂сти тоя̂ попра́вый